Willelmus, Dei gratia Senonensis archiepiscopus, apostolice sedis legatus, omnibus parrochianis de Soisiaco salutem. Nuper cum essemus apud Soisiacum, venerunt ad nos quidam vestrum, rogantes ut leprosis de Soisiaco capellanum assignaremus. Nos ergo, paci et concordie canonicorum et vestre providentes, et magis etiam leprosorum utilitatem considerantes, volumus et precipimus ut abbas Sancti-Johannis, vir prudens et honestus, capellanum ibi quem idoneum judicaverit, constituat, accepta ab ipso fidelitate. Ita siquidem et vobis, et canonicis, et leprosis etiam satisfiet, quum, si canonici leprosos vel capellanum eorum odio haberent, nocere eis in multis prevalerent.